b'\n_START_ARTICLE_\nOrnithoptera alexandrae\n_START_SECTION_\nUtseende\n_START_PARAGRAPH_\nEn kjempestor sommerfugl \xe2\x80\x93 hunnen er verdens st\xc3\xb8rste dagsommerfugl. Hannen har et vingespenn p\xc3\xa5 16-20 centimeter, hunnen er opptil 31 centimeter i vingespenn og kan veie 12 gram. Hannen er p\xc3\xa5fallende smalvinget, vingene er bl\xc3\xa5gr\xc3\xb8nne med svarte felter. Hunnen er sjokoladebrun med gulhvite flekker, p\xc3\xa5 bakvingene er de lyse feltene dominerende. Bakkroppen er gul hos hannen, hvitaktig hos hunnen.\n_START_SECTION_\nLevevis\n_START_PARAGRAPH_\nLarvene lever p\xc3\xa5 planter av slekten Pararistolochia i holurtfamilien (Aristolochiaceae). Larven lagrer stoffer fra den giftige n\xc3\xa6ringsplanten for sin egen beskyttelse.\n_START_SECTION_\nTrusler\n_START_PARAGRAPH_\nArten forekommer bare i et sv\xc3\xa6rt begrenset omr\xc3\xa5de og er truet av flere faktorer, f\xc3\xb8rst og fremst avskoging til fordel for oljepalme-plantasjer. En stor del av artens leveomr\xc3\xa5der ble ogs\xc3\xa5 \xc3\xb8delagt av et vulkanutbrudd p\xc3\xa5 1950-tallet. Den er ogs\xc3\xa5 meget ettertraktet blant samlere, det er i dag ulovlig \xc3\xa5 omsette villfangede eksemplarer men noe ulovlig handel foreg\xc3\xa5r trolig.'